אמיר לוי

אמיר לוי (נולד ב-1 בספטמבר 1969) הוא כלכלן ישראלי, המשמש כשותף ומנכ"ל בקרן ספרה. לפני כן כיהן כממונה על התקציבים במשרד האוצר. בין השנים 2006–2013 כיהן כמנכ"ל שיכון ובינוי אנרגיה מתחדשת מקבוצת שיכון ובינוי וכמנכ"ל חברת תשתיות התקשורת IBC.

==ביוגרפיה==
לוי נולד בירושלים, מתגורר כיום במשמר דוד. בצה"ל שירת כקצין בחטיבה 460 של חיל השריון, והשתחרר בדרגת סגן. שירת במילואים כמפקד פלוגה בחטיבה 14 והשתחרר בדרגת רב-סרן (מיל'). בעל תואר ראשון בכלכלה ומדע המדינה ותואר שני בכלכלה, שניהם מהאוניברסיטה העברית בירושלים. משמש מאז שנת 2014 כמרצה באוניברסיטה העברית בירושלים בסוגיות במדיניות מקרו-כלכלית וניתוח שווקים במשק.

בשנת 2017 יצא לארצות הברית לשנת לימודים בבית הספר ע"ש קנדי שבאוניברסיטת הרווארד, שם הוא שימש כעמית מחקר. לאחר חזרתו ארצה המשיך בתפקיד עד שנת 2019. בשנת 2018 שימש כעמית מחקר במכון המחקר האמריקאי ראנד, שמייעץ לממשלות וגופים בינלאומיים בעיצוב תהליכי מדיניות ציבורית. על בסיס עבודתו של צוות ישראלי-אמריקאי בראשות לוי פרסם מכון ראנד נייר עמדה, המציע להקים "רשויות-על" אשר יפעלו למען חיזוק הרשויות המקומיות בישראל.

לוי נמנה עם הוועד המנהל של ארגון מעוז, הבונה רשת מנהיגים לחברה הישראלית בשיתוף גופים ממשלתיים, למען חיזוק החוסן החברתי-כלכלי. לוי נשוי לרותם יהל לוי, מטפלת בדרמה. לשניים ארבעה ילדים. הוא בוגר תנועת הצופים והיה מרכז שבט בירושלים.

==קריירה==
===במגזר הציבורי===
בין השנים 1996–1999 שימש כרפרנט תעשייה באגף התקציבים, בין השנים 1999–2002 שימש כרכז תקשורת ותיירות ובין השנים 2002–2006 כיהן כסגן הממונה על התקציבים האחראי על תחום התשתיות.

בשנת 2013 מונה לתפקיד הממונה על התקציבים במשרד האוצר. במסגרת 4 שנות כהונתו קידם שינויים מבניים רבים. בנובמבר 2015 קידם לוי את חקיקת חוק הנומרטור, כלי חישובי למעקב וניהול אחר הוצאות הממשלה העתידיות, אשר הביא לירידה חדה ביחס חוב תוצר. אגף התקציבים בראשותו הוביל את יוזמת חיסכון לכל ילד, שמבטיחה כי כל ילד בישראל יתחיל את חייו הבוגרים עם סכום התחלתי שנחסך עבורו. בנוסף היה לוי ממובילי החלטה 922 של הממשלה לפיתוח כלכלי של אוכלוסיית המיעוטים בארץ, וכן הוביל תוכנית לשילוב חרדים בשוק העבודה.

זכה באות אביר איכות השלטון 2017 בקטגוריית הרשות המבצעת מטעם התנועה לאיכות השלטון.<ref></ref>

===במגזר העסקי===
בשנת 2006 כיהן כמנכ"ל שיכון ובינוי אנרגיה מתחדשת שמממנת, מקימה ומפעילה תחנות כוח של אנרגיה מתחדשת בישראל ומחוצה לה.
בשנת 2019 מונה למנכ"ל חברת IBC, חברת תשתיות אינטרנט המבוססת על סיבים אופטיים שבבעלות סלקום, קרן תשתיות ישראל וחברת החשמל. בתקופת כהונתו גייסה החברה 350 מיליון שקל להאצת פריסת התשתיות שלה, במטרה להפוך לשחקן משמעותי בשוק האינטרנט הישראלי. בפברואר 2022 הצטרף לוי כשותף ומנכ"ל בקרן הגידור ספרה.

==פרסומים אקדמיים==
<div style="direction: ltr;">
*[https://www.hks.harvard.edu/centers/mrcbg/publications/awp/awp95 Does greater public transit access increase employment for the Israeli-Arab Population? A Preliminary Analysis.] Diana B. Greenwald, Guy Grossman, Amir Levi. Harvard University, 2018
*[https://www.hks.harvard.edu/centers/mrcbg/publications/awp/awp99 The Causes and Consequences of Israeli Government Resolution 922: A roadmap to accelerate economic inclusion of Arab communities in Israel.] Amir Levi and Daniel Suchi. Harvard University, 2018
*[https://www.rand.org/content/dam/rand/pubs/research_reports/RR3200/RR3204/RAND_RR3204.pdf Local Government Reform and the Socioeconomic Gap in Israel: Building Toward a New Future.] Amir Levi, Tal Wolfson, Steven W. Popper, Shira Efron, Anamarie A. Whitaker, Jennifer J. Li
</div>

==קישורים חיצוניים==
* מתן חודורוב, [https://theliberal.co.il/משפיעים-2015-כלכלה-אבי-ליכט-ואמיר-לוי/ משפיעים 2015 - אבי ליכט ואמיר לוי], באתר ליברל, 20 בספטמבר 2015
* עמירם ברקת, [https://www.globes.co.il/news/home.aspx?fid=9099 50 האנשים שעשו לנו את שנת 2016], באתר גלובס
* 

==הערות שוליים==

קטגוריה:בוגרי האוניברסיטה העברית בירושלים
קטגוריה:בוגרי תנועת הצופים בישראל
קטגוריה:רבי-סרנים בצה"ל
קטגוריה:הממונים על התקציבים
קטגוריה:מנכ"לים ישראלים
קטגוריה:ישראלים שנולדו ב-1969
קטגוריה:משמר דוד: אישים